Sluit die afsluiting nou af | Netwerk24
Britte huil van vreugde ná swemglorie
Trane van blydskap het Woensdag gevloei toe Brittanje se 4x200 m-vryslag-mansaflosspan 'n eerste goue medalje in dié nommer sedert 1908 verower het.
DAG 6: Tatjana en Kaylene bo in 200-halfeind
Dag 5: Hoogtepunte – Nog 'n Olimpiese rekord vir Tatjana!
Sitrusboere herlei uitvoer na Maputo
Uitvoerders van sitrus het begin om vragte na Maputo in Mosambiek te herlei om te verseker dat dié vrugte vars by hul bestemmings uitkom.
Oom Dawie se verpletterende, rou boodskap
Die oomblik in die bakkie se kajuit in die middel van die veld is een van die roerendste in hierdie tyd van dood, geweld, koue en veldbrande.
Kat se kwaal met slimfoon bepaal
Mense wat mal is daaroor om foto's van hul katte te neem, het nou 'n goeie verskoning om hul slimfoon uit te pluk en op die katte te rig.
'Kilo's vir Calvies'-aflos vind eersdaags plaas
Bekendes, onderwysers, leerlinge en ouers van die Tankwa-Karoo gaan binnekort die sowat 350 km van Calvinia na die Paarl in 'n afloswedloop aanpak.
Sluit die afsluiting nou af
Deur Anton van Niekerk 14 April 2020 05:01
'n Man in afsluiting op sy woonstel in Seepunt, Kaapstad, se balkon die afgelope naweek. Foto: Jaco Marais
Die maatreëls tydens die afsluiting is nou reeds oorbekend. Ons sal dit waarskynlik vir 'n geruime tyd moet bly toepas, ongeag of dit gepaard gaan met afsluiting. Om egter, soos gebeur het, die 21 dae afsluittydperk met twee weke te verleng, is 'n perd van 'n ander kleur.
Prof. Anton van Niekerk
Kom ons sit die vernaamste argumente teen 'n onaangepaste, verlengde afsluiting, soos die Hollanders sê, op 'n rytjie: Niemand sê nog hard en duidelik genoeg dat die afsluiting tot nou toe 'n klaarblyklike sukses was nie! Minister Zweli Mkhize doen dit hoogstens skoorvoetend en gekwalifiseerd.
Teenoor 'n land soos Amerika wat eers ná ons geïnfekteer is en tans meer as 'n halfmiljoen infeksies en 22 000 sterftes het, het ons nog slegs 2 173 gevalle (waarvan 468 herstel het) en 'n skrale 25 sterftes (ek skryf hier op 13 April).
Natuurlik is die ideaal geen (verdere) sterftes nie, maar ons leef darem in die werklike wêreld.
Daar sterf jaarliks duisende mense op ons paaie, ook vanweë ander epidemies soos tuberkulose, MIV/vigs en diabetes. Verstaan my goed: My hart bloei vir almal wat op enige manier slagoffers van die Covid-19-pandemie is. Maar hoef ons die situasie regtig ingrypend anders te hanteer as padongelukke of genoemde epidemies? Suid-Afrika is in 'n ongekende ekonomiese krisis. Die argumente word al hoe dringender dat ons ekonomiese groei-gebrek meer mense gaan doodmaak as die pandemie. Dit is uiters onregverdig om die skare van kleinsake-ondernemings wat soveel mense werk gee (maar net solank die hulle funksioneer!) deur 'n verlengde afsluiting nek-om te draai.
Die toestande vir ekonomiese groei moet so gou moontlik herstel en bevorder word. Die verlengde afsluiting sonder beduidende toegewings om werkloosheid teen te werk, is eenvoudig nie bekostigbaar nie. Die afsluiting het noodwendig 'n inperking van sekere demokratiese regte (soos die reg op vrye beweging) behels. Wat ons egter tans as 'n gevolg hiervan ongelukkig sien, is verontrustende staatsouto-ritarisme. Weerlose positief getoetste mense (selfs twee dokters wat goed na hulself sou kon kyk), word brutaal deur die Limpopo-polisie in onvanpaste hospitaalkamers toegesluit.
Ek sou hom graag 'n nar wou noem, maar ongelukkig is sy toertjies allesbehalwe snaaks.
Terwyl ons president met waardigheid en selfbeheer optree, is dit duidelik dat 'n minister soos Bheki Cele graag die geleentheid gebruik om sommer alle drank- en sigaretverkope (wat nog?) te verbied. Ek sou hom graag 'n nar wou noem, maar ongelukkig is sy toertjies allesbehalwe snaaks. In 'n demokrasie mag 'n mens jouself skade aandoen, solank jy net nie ander skade berokken nie.
Cele, Fikile Mbalula en andere met nuutgevonde magte herinner my aan Theodor Adorno se opmerkings oor die "outoritêre persoonlikheid" – iemand wat glo in en aandring op ekstreme gehoorsaamheid en onbevraagtekenbare respek vir hulself.
Ons demokrasie is ons kosbaarste besitting: Ons moet dit beskerm teen sulke opportuniste. Onderwys, veral in die grondslagfases, word ernstig deur die afsluiting in die wiele gery – en dit in 'n samelewing waarin onderwys in elk geval 'n enorme krisis beleef en min leerlinge wat die hoërskool haal, selfs net behoorlik kan lees, skryf en reken.
Dit is so dat op tersiêre en soms op sekondêre skoolvlak aanlyn onderrig moontlikhede bied wat die skade ietwat kan beredder. Maar hoe onderrig jy gr. 1 tot 7 aanlyn?
Daarby: Hoeveel skoliere in Suid-Afrika het toegang tot werkende rekenaars en tegnologie wat hulle nie voortdurend in die steek laat nie? Gepraat van groeiende ongelykhede! Daarby is daar getuienis dat Covid-19 kinders nie so maklik infekteer soos volwassenes en bejaardes nie.